बिहार में NDA के बीच सीटों का बंटवारा तय, जानें- किस पार्टी के खाते में आई कौन सी सीट  
बिहार में एनडीए के बीच सीटों का बंटवारा तय 
बीजेपी के कुछ सांसदों का टिकट कट सकता है 
हालांकि सभी केंद्रीय मंत्रियों को टिकट मिलेगा
लोकसभा चुनाव (General Election 2019) तिथियों की घोषणा के साथ ही राजनीतिक दल अपने उम्मीदवारों की सूची को अंतिम रूप देने में जुट गए हैं. बिहार की बात करें तो यहां भारतीय जनता पार्टी (बीजेपी) जनता दल यूनाइटेड (जेडीयू) और लोक जनशक्ति पार्टी के बीच सीटों का बंटवारा तय हो गया है. इसके मुताबिक बीजेपी के कई सांसदों का टिकट कट सकता है. हालांकि सभी केंद्रीय मंत्रियों को टिकट मिलना तय है. दूसरी तरफ, अब यह साफ हो गया है कि केंद्रीय मंत्री गिरिराज सिंह इस बार नवादा की जगह बेगूसराय से चुनाव लड़ेंगे. सीटों के बंटवारे पर अभी तक जो आम सहमति बनी है उसके अनुसार जदयू के खाते में वाल्मीकि नगर, झंझारपुर, सीतामढ़ी, सुपौल, पूर्णिया, किशनगंज, कटिहार, मधेपुरा भागलपुर, गोपालगंज, सि‍वान, मुंगेर, नालंदा, गया, जहानाबाद, औरंगाबाद और कराकट की सीट गई है. 
दूसरी तरफ, राम विलास पासवान की पार्टी लोजपा को हाजीपुर, जमुई, समस्तीपुर, वैशाली, खगड़िया और मुंगेर के बदले नवादा सीट मिली है. आपको बता दें कि इस बार सीटों के बंटवारे में जदयू के खाते में BJP की पुरानी सीट- जैसे गया, सिवान और भागलपुर गई है. जबकि दरभंगा सीट पर बात नहीं बन पाई. जदयू इस सीट पर भी चुनाव लड़ना चाहती थी. बीजेपी की बात करें तो उसके खाते में पटना साहिब, पाटलिपुत्र, आरा, बक्सर, सासाराम, मुजफ्फरपुर, उजियारपुर, शिवहर, छपरा, महाराजगंज, अररिया, बेतिया मोतिहारी, बांका और बेगुसराय की सीट आई है.